Jan Tuisbly se wiele pap? Sit 'n huppel in jou stap met 8 heerlike Afrikaanse e-boeke, net vir jou | The Reading List
Jan Tuisbly se wiele pap? Sit 'n huppel in jou stap met 8 heerlike Afrikaanse e-boeke, net vir jou
Jan Tuisbly se wiele pap? Sit 'n huppel in jou stap met agt van die beste Afrikaans boeke, nou in e-boekformaat beskikbaar!
Laai hierdie heerlike Afrikaanse e-boeke hier af.
Lees meer oor hierdie wonderlike boeke:
Bloedsteen deur Irna van Zyl
Hande om Storm te help met die ondersoek ná Beebee se dood is min, want protesaksie lê die dorp lam. Boonop sweep 'n charismatiese profeet die skare tot 'n histerie op.
Storm besef gou dit is nie net haar ma se lewe wat in gevaar is nie. Sy is self 'n teiken.
Noorman deur SD Fourie
Dit was die meisiekind, Louisa, wat sy lewe red toe hy ná daardie verskriklike deurmekaar nag in die kloof kom skuiling soek. Hier, by die waterval, doop sy hom Noorman, alhoewel hy probeer om sy verlede as skeepskaptein en soldaat tydens die Eerste Wêreldoorlog te vergeet. Ook die twee vroue uit dié donker tyd.
Louisa en die mense van die omgewing raak onlosmaaklik deel van sy lewe. Op die buurplaas is die boervrou skaamkwaad oor haar eerste ontmoeting met dié fors rooikopman, al het sy haar oog op die stuk grond waar hy woon.
'n Watertwis ná die depressie en die landswye droogte dryf Noorman se verhouding met sy bure op die spits.
Maar wie kon ooit die stortvloed van verandering ná die verkiesing van '48 vir die mense van die plase om die waterval voorspel?
SD Fourie blaas met Noorman lewe in die ryk geskiedenis van die Strandveld.
Zola deur Johan Jack Smith
Benoem vir die Universiteit van Johannesburg-debuutprys vir 2020
'Johan Jack Smith het die soort verwronge, donker verbeelding waarvan ek hou.' – Martin Steyn
'Zola is 'n boeiende piknagdonker speurverhaal uit die swartse hart van ons land se geskiedenis en haar gevaarlikste stad.' – Jaco Adriaanse
Die hel is los in Johannesburg se strate. Iemand is besig om jong meisies wreed af te maai en die bloedspoor wat hy agterlaat, sê: 'Reeksmoorde'. Die stapel slagoffers raak kaptein David Majola en adjudant Jason Basson se gemors.
Kaptein Majola: 'n man deurmekaar met wit lyne en opgerolde geldnote wie se ma en suster steeds in die township sit en krepeer. Adjudant Basson: die tipe polisieman wat veel eerder die Mag jare gelede vaarwel moes roep.
Terwyl koerante en politici blaf en die taxibase met 'n verwoestende staking dreig, moet Majola en Basson duiwels in 'n malse stad trotseer.
In 'n land sonder voëls deur Harry Kalmer
Benoem vir die Universiteit van Johannesburg-pryse vir 2020
Karaktermoord deur Carina Diedericks-Hugo
Jare gelede het die beeldskone digter Anna Neethling finaal uit die uitgewer Malan Sinclair se lewe gestap.
Hul verhouding was 'n maalkolk wat sy huwelik en loopbaan wou verswelg.
Maar nou is Anna onverwags terug. Wanneer Malan haar lyk langs sy motor vind ná 'n helse uitval in sy kantoor, bou die afwaartse spiral momentum op.
'n Paar dae later maak 'n uittreksel uit Anna se dagboek Malan die hoofverdagte in haar moord en kom gebeure wat 'n dekade gelede tydens 'n drinkparty op 'n wynplaas afgespeel het op die lappe.
Iets het daardie aand in die kelder gebeur en meer as een paar hande is bevlek …
Iets heerliks gebeur. Dis asof ek nie meer Lanie-op-'n-fiets op 'n mission is nie, maar een word met die natuur om my; of ek nog van altyd af hier was, hier hoort. Asof die lewe nog altyd eenvoudig was. Ek klim af en gaan lê op my rug en kyk deur die herfsblare wat goud aan die bome hang tot by die ysblou lug ver bo. Ek wil iets gee, iets sê…
Net mooi fine is die opvolg van Lanie van Reenen se suksesvolle boek C'est la Vie. Hierin beskryf sy wat gebeur het sedert haar hotelprojek in Frankryk gefaal het; hoe sy die nuwe realiteite van haar eie gestroopte lewe te bowe moet kom terwyl sy ook die verwerende château moet probeer red of verkoop.
Op haar pad na heling onderneem Lanie vele avonture: soms alleen per fiets, soos wanneer sy die Camino Portuguese voltooi; maar ook te voet, soos die tog na die berg Everest se basiskamp wat sy ter wille van liefdadigheid onderneem.
In hierdie ontroerende omstandighede ontstaan die vraag: Wat is die somtotaal van verlies? En hoe groot is die wins wat verlies tot gevolg kan hê as jy bewustelik daarmee omgaan, sodat 'n mens ten slotte kan sê: 'Eintlik is alles net mooi fine'?
Nuwe plek, nuwe skool, nuwe mense. Ek het my eenkant gehou, net in die middae pinball gespeel by die Griek se kafee op die hoek. Pinball was my ding. My nuwe klasmaats het gesien hoe ek speel.
'Kyk hoe jive die cat daar agter die pinball,' lag die een. 'Ek scheme dié Randfontein cat is nie te bad nie.'
Omdat ek 'n soort van pinball wizard was, het hulle my nie so geboelie soos vir my kleinboet Johnny nie.
Ná 'n lewe in die skadus neem 'n man stelling in, rewolwer in die hand, om sy allerlaaste misdaad te pleeg.
Terwyl hy in 'n donker sitkamer wag, loop sy herinneringe wye draaie: na harde grootwordjare in Randfontein en Germiston se strate, waar selfs jou eie familie jou kon bloedmond slaan. Hy onthou die Suid-Afrika waarin hy opgegroei het: die Castle Lager en Lucky Strikes agter skoolpawiljoene, die seuns met aanvalsgewere op die grens.
Vir 'n hierjy soos hy was sy pad reeds vroeg uitgemeet: hoëtroustelle steel, baie Klipdrift, verbeteringskool, daarná die army. En toe sluk Sunnyside se nagklubs en onderwêreld hom in.
In André Krüger se aangrypende roman oor familie, verraad en wraak – geskryf in die taal van die straat en die tyd – voer een man 'n uiterste stryd teen sy lotsbestemming.
Tags Afrikaans André Krüger Bloedsteen Carina Diedericks-Hugo E-boeke Geen engel nie Grensgeval Harry Kalmer In 'n land sonder voels Irna van Zyl Johan Jack Smith Karaktermoord Lanie van Reenen Marita van der Vyver Net mooi fine Noorman Penguin Random House SA SD Fourie Zola